Broj: 711-I-271-P-113/22-02-21

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Saše Tomašića, tajnika Udruge Županijskih uprava za ceste Hrvatske,** za davanjem očitovanja Povjerenstva,na 164. sjednici održanoj dana 22. ožujka 2022.g. daje sljedeće

**OČITOVANJE**

1. **Vršitelji dužnosti ravnatelja Županijskih uprava za ceste su obveznici u smislu odredbe članka 3. stavka 1. podstavka 62. ZSSI-a, koje obvezuju sve zabrane i ograničenja propisana tim Zakonom, uključujući i zabranu primitka dodatne naknade za obnašanje javne dužnosti iz članka 7. točke d) Zakona.**
2. **Zabranjeni primici koji bi bili isplaćeni uz plaću, u smislu dodatnih naknada iz članka 7. točke d) ZSSI-a, su božićnica, uskrsnica, regres, dar za djecu, bonus za ostvarene rezultate, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje i poklon bonovi, osim naknade za topli obrok, jer se radi o isplati koja je povezana s obnašanjem javne dužnosti koju obveznik može primiti.**

 Obrazloženje

Zahtjev za očitovanjem Povjerenstva podnio je Saša Tomašić, tajnik Udruge Županijskih uprava za ceste. U Povjerenstvu zahtjev je zaprimljen 14. veljače 2022. godine pod poslovnim brojem 711-U-2831-P-113/22-01-5, povodom kojeg se vodi predmet broj P-113/22.

Člankom 3. stavkom 1. podstavkom 62. ZSSI-a propisano je da su ravnatelji županijskih uprava za ceste obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj navodi da su na temelju članka 3. stavka 1. točke 62. novog ZSSI-a, obveznici u smislu toga Zakona i ravnatelji županijskih uprava za ceste. Podnositelj ističe kako su sve osobe koje su se zatekle u obnašanju navedene funkcije na dan stupanja ZSSI-a na snagu s tim danom postale obveznici, odnosno „stupile su na dužnost“ u smislu toga Zakona pa postavlja upit smatra li se da su ravnatelji postali „dužnosnici" u punom smislu te primjenjuju li se na njih odredbe članaka 7., 9., 15. , 16. 17., 18., 19., 20 i 21. ZSSI-a, kao i primjenjuje li se ove odredbe na vršitelja dužnosti ravnatelja.

Nadalje, podnositelj postavlja upit što se smatra darom, odnosno jesu li „darovi“ isplata božićnica, regresa za godišnji odmor, dar za dijete, bonus za ostvarene rezultate poslovanja te uplate u dobrovoljni mirovinski fond, dodatno zdravstveno osiguranje, životno osiguranje, topli obrok, uskrsnica i poklon bonovi.

Povjerenstvo ističe kako je člankom 3. stavkom 1. i 2. propisano tko su sve obveznici ZSSI-a. Povjerenstvo ističe kako su se navedeni obveznici dužni pridržavati svih odredbi ZSSI-a pa tako i odredbi članaka 7., 9., 15. , 16. 17., 18., 19., 20 i 21. ZSSI-a.

Prvenstveno se utvrđuje da je Povjerenstvo na 160. sjednici održanoj 17. veljače 2022. razmatralo predmetni zahtjev, međutim nakon zaprimanja većeg broja identičnih zahtjeva za mišljenjem drugih vršitelja dužnosti ravnatelja ustanova, čiji ravnatelji u trenutku imenovanja, odnosno izbora nisu bili obveznici, već su to postali tijekom obnašanja dužnosti, u svrhu ujednačavanja prakse te određivanja kriterija kada se zatečeni obnašatelji dužnosti smatraju obveznicima, ponovno se pristupilo razmatranju svih zaprimljenih mišljenja u takvim situacijama.

Iako se radi o dužnosti koja se obnaša u kraćem razdoblju, u pravilu do godine dana, Povjerenstvo tumači da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Naime, vršitelj dužnosti imenuje se kako bi se osigurao nesmetan kontinuitet u radu ustanove do imenovanja ravnatelja ustanove po redovitoj proceduri u javnom natječaju, pri čemu ne postoje zakonske zapreke da se ista osoba imenuje za vršitelja dužnosti više od jednom te da istu dužnost obnaša i kroz dulje vremensko razdoblje.

Stoga Povjerenstvo zaključuje da je vršitelj dužnosti ravnatelja županijske uprave za ceste obveznik u smislu odredbe članka 3. stavka 1. podstavka 62. ZSSI-a, kojeg obvezuju zabrane i ograničenja propisana tim Zakonom, na istovjetan način na koji se na županijske uprave za ceste primjenjuju odredbe tog Zakona.

Međutim, ukoliko bi ravnatelj županijske uprave za ceste ili vršitelj dužnosti ravnateljažupanijske uprave za ceste, koji ujedno nije bio obveznik u trenutku stupanja na ovu dužnost, već je to postao 25. prosinca 2021., stupanjem na snagu ZSSI-a, kojim je proširen krug obveznika tako da obuhvaća i ravnatelje navedenih ustanova, iskazao namjeru i poduzeo radnje da razriješi okolnost obnašanja navedene dužnosti u primjerenom roku nakon stupanja na snagu tog Zakona (npr. podnošenje ostavke), na ravnatelja, odnosno vršitelja dužnosti ravnatelja se povodom obnašanja istih ne bi primjenjivale odredbe ZSSI-a.

Povjerenstvo je zauzelo ovakvo stajalište jer se u trenutku prihvaćanja imenovanja na dužnost ravnatelja, odnosno vršitelja dužnosti ravnateljažupanijske uprave za ceste na njih nisu odnosile obveze, zabrane i ograničenja propisane odredbama prethodnog Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.), niti je tada mogao znati ili imati razumno očekivanje da će postati obveznik, slijedom čega nije ni pristao da ga obvezuju odredbe ZSSI-a.

Nadalje, člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primicima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/1l-a, te se obrazloženje iz navedene presude primjenjuje u cijelosti na obveznike iz članka 3. ZSSI-a.

Povjerenstvo stoga ističe kako božićnica, uskrsnica, poklon bon, regres za godišnji odmor, dar za dijete, bonus za ostvarene rezultate poslovanja te mjesečne uplate u dobrovoljni mirovinski fond, dopunsko zdravstveno osiguranje i životno osiguranje, predstavljaju dodatne naknade za obnašanje javne dužnosti, a koje obveznici ne mogu primiti istodobno uz primanje plaće za obnašanje javne dužnosti, budući da bi u protivnom bili u povredi članka 7. d) ZSSI-a.

Isto tako, obveznici mogu primiti jednokratnu uplatu dopunskog zdravstvenog osiguranja ukoliko je ista ugovorena prije stupanja na snagu ZSSI-a odnosno prije 25. prosinca 2021.g. i to do isteka navedenog ugovora.

Povjerenstvo napominje kako obveznici i dalje mogu primiti naknadu za topli obrok, troškove režija, troškove najamnine, troškove prijevoza, otpremnine, troškove službenog vozila, troškove korištenja službenog računala i mobitela kao i potpore za rođenje dijeta, smrt člana obitelji, pomoć bolesnog člana obitelji te osiguranje od ozljede na radu, ukoliko je to pravo propisano općim aktima.

Naime, navedeni primici predstavljaju troškove koji su povezani s obnašanjem javne dužnosti te se radi o različitim oblicima potpora i pomoći koje se isplaćuju jednokratno, ukoliko nastupe izvanredne okolnosti koje su povod za isplatu te je stoga njihov primitak dopušten, jer se ne radi o primicima dodatne naknade za poslove obnašanja javne dužnosti.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelj zahtjeva, putem dostavljene e-mail adrese
2. Objava na internetskoj stranici Povjerenstva
3. Pismohrana